Driekuns vir Droomsindroom op Top-20Kirsten en Kyle van Droomsindroom. (Foto: Pravi Photography) Die musikante Jan Blohm en Ryno Velvet wat vroeër vanjaar as die sangduo Velvetblohm gedebuteer het, se jongste uitreiking getiteld “Kaap” betree vandeesweek die Maroela Media Afrikaanse Top-20 in die 16de plek. Die oudio-video het meer as 12 000 kykbeurte in minder as vyf dae op YouTube gekry. Die lied vertel die verhaal van ŉ vakansieromans wat tot ŉ einde kom en die sentiment wat daarmee gepaard gaan. Droomsindroom, wat opslae gemaak het met hulle debuutenkelsnit “Hey sonneblom”, behou dié momentum en het tans drie liedjies wat op die top-20 verskyn. “Hey sonneblom” is tans in die vyfde plek, met hulle jongste enkelsnit “Afrika son” in die negende posisie en ŉ samewerkingsnit saam met Spoegwolf getiteld “Kopskud revolusie” is in die 15de plek. Dié liedjie verskyn in die duo se debuutkortalbum getiteld Aansteeklik, wat verlede week uitgereik is. Brendan Peyper se “Insomnia” is steeds in die tweede plek, met Eloff wat vir ŉ tweede week in ŉ ry sy no. 1-posisie met “Witblits” behou. In vandeesweek se top-20 is daar sewe liedjies wat klim, agt wat hul plek verloor, drie wat onveranderd bly en twee liedjies wat die week se top-20 betree. *Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music- en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings Francois Roux en Storm Opperman van Vrede. Kirky van Kirkwood (Christine Swart) is ŉ ware boerenooi met ŉ pragtige stem. Hoewel haar familie met sitrus boer, boer sy met musiek. Haar tweede enkelsnit, “Spring”, is pas bekendgestel. “Ek het eendag ŉ gesprek oor die foon met ŉ vriendin gehad oor haar toekoms. Daar was ŉ geleentheid vir haar vir ŉ nuwe werk en ons het oor al die voor- en nadele gesels en oor wat sy uiteindelik wil bereik in die lewe. Een van die boodskappe aan haar was dat sy sal moet spring,” vertel Christine. “Terwyl ons besig was om te gesels het die woord ‘spring’ by my vasgehaak en ek het dadelik die koor van die liedjie vir myself in die huis begin sing. Ek het toe weer ons gesprek in my kop teruggespeel en die liedjie begin skryf.” Die musiekduo Vrede bestaan uit vriende Francois Roux en Storm Opperman. Storm is ook die seun van die bekende Afrikaanse musikant Dozi. Saam is Vrede verantwoordelik vir vars alternatiewe musiek, soos hul nuutste enkelsnit, “Onskuld Van ŉ Kind”, wat pas bekendgestel is. “Musiek en sport is universele tale en het die vermoë om mense bymekaar te bring. Ons is musikante, so ons moet ons musiek gebruik ons boodskap daar buite te kry,” sê Francois oor die nuwe enkelsnit. Ander liedjies wat die afgelope week bekendgestel is, is Louw van den Heever se “September Vrou”, Zybrandt en Margot van Wyk se “Sing Alleen”, Khail West se “Honeymoon-gevoel”, Hugh Lynn se “Hand Om Die Lyf”, Leah se “Ek Like Jou”, Jan Blohm en Ryno Velvet se “Kaap” en Cordelia se “Anker”.